**С Т А Т У Т  
за присъждане на "Наградата на Шумен"  
в системата на образованието и науката**

**Приет с Реш. 77 от 4.04.2008г.**

**Отменен с Реш. 764 от 23.12.2010 г.**

"Наградата на Шумен" в системата на образованието и науката има за цел да удостои с признание и да поощри учители, ученици, студенти и изявени дейци във висшето образование и науката като популяризира сред обществеността техния висок професионализъм, граждански принос, талант и значими постижения.

**І. Общи положения:**

1. "Наградата на Шумен" в системата на образованието и науката се присъжда всяка година на 24 май. Наградите на Шумен в системата на образованието и науката се връчват от Кмета на общината и Председателя на Общинския съвет на специална церемония на 24 май. Имената на удостоените с "Наградата на Шумен" се вписват в Почетната книга на града.

2. Наградата се присъжда на ученици, студенти, учители, директори на детски заведения и училища, педагогически колективи от детските заведения и училищата на територията на Община Шумен, както и за научни изследвания и постижения в областта на висшето образование и науката.

3. “Наградата на Шумен” в системата на образованието се присъжда по степени и с нея се удостояват избраните за:

3.1. “Ученическа формация на годината”

3.2. “Учителски колектив на годината” в системата на предучилищното възпитание.

3.3. “Учителски колектив на годината” в системата на средното образование.

3.4. Колектив в системата на висшето образование.

3.5. “Учител на годината” в системата на предучилищното възпитание.

3.6. “Учител на годината” в основна и средна степен на обучение. Избира се от всички културно-образователни области.

3.7. „Директор на годината” в предучилищното образование.

3.8. „Директор на годината” в средното образование.

3.9. Преподавател в системата на висшето образование. Избира се от всички сфери на науката и художествено - творческите дейности.

3.10. “Ученик на годината” в хуманитарната област.

3.11. “Ученик на годината” в природо-математическата област.

3.12. “Ученик на годината” в областта на изкуствата.

3.13. “Ученик на годината” в областта на спорта.

3.14. “Ученик на годината” в областта на професионалното обучение.

3.15 Студент в областта на природните, инженерните и селскостопанските науки.

3.16. Студент в областта на хуманитарните и педагогическите науки.

3.17. Юридически и физически лица, подпомагащи образованието и науката.

От точка 3.1. до точка 3.16. се присъжда до една награда.

4. „Наградата на Шумен” за принос в науката се присъжда:

4.1. Индивидуална награда в сферата на природните, техническите и селскостопанските науки.

4.2. Индивидуална награда в сферата на хуманитарните и педагогическите науки.

4.3. Колективна награда за наука.

5. За цялостен принос може да бъде присъдена една ”Голяма награда на Шумен” за изключителни открития в българската и световната наука и образование на учен, живял и работил в Шумен или научен колектив/институт/ на територията на Общината.

6. “Наградата на Шумен” се присъжда с решение на Общински съвет по мотивирано предложение на ПК “Просвета, образование и наука” към Общински съвет Шумен.

7. "Наградата на Шумен" в системата на образованието и науката се състои от:

* за ученици и студенти: диплом и материална награда в размер на 200 лв.
* за просветни дейци и изследователи: диплом, знак на общината / плакет за колективните носители/ и парична награда в размер на 600 лв. за индивидуална награда и 800 лв. за колективна награда.
* за голямата награда на Шумен парична награда в размер на 1 000 лв..
* средствата се осигуряват от Община Шумен и спомоществователи.
* за юридически и физически лица, подпомагащи образованието и науката в град Шумен,знак на общината /плакет/.

**ІІ. Критерии за номиниране за постижения в системата на образованието и науката през изминалия едногодишен период:**

1. Номинираните ученици, студенти, ученически формации и студентски формации трябва да са носители на международни или национални награди в съответното направление.

2. Номинираните преподаватели и преподавателски колективи трябва да отговарят на няколко от следните общи изисквания:

2.1. Да са изявени професионалисти, с доказан принос в своята дейност.

2.2. Да са участвали в национални и международни проекти, научни прояви и да проявяват новаторство в учебно-възпитателния процес.

2.3. Техни възпитаници да имат успешни изяви на регионално, национално или международно равнище през изминалия едногодишен период, аргументирани чрез различни информационни източници. Да формират у своите възпитаници хуманистичните идеали на нашето съвремие.

2.4. Да се ползват с авторитет сред своите въпитаници, колеги и обществеността.

3. Номинираните изследователи в областта на науката трябва да отговарят на няколко от следните общи изисквания:

3.1. Изследвания с принос в развитието на съответната научна област.

3.2.Научни открития.

3.3. Новости с непосредствена приложимост в практиката.

**ІІІ. Процедура за определяне на наградените:**

1. Аргументирани предложения за награждаване, придружени с документи /награди, грамоти, отличия, препоръки, анкети, независими оценки и други/ се правят писмено до Общински съвет Шумен в срок до 11 март. Депозират се в Дирекция "Просвета, култура и младежки дейности".

2. Предложения могат да се изготвят от:

2.1. Педагогическите съвети /без І, т. 3.7. и т. 3.8./.

2.2. Училищните настоятелства /без І, т. 3.7. и т. 3.8./.

2.3. РИО на МОН – Шумен.

2.4. Дирекция "Просвета, култура и младежки дейности" при Община Шумен.

2.5. Катедрен съвет;

2.6. Академичен съвет и научен съвет;

2.7. Факултетски съвет;

2.8. Ръководители на научни и творчески екипи;

2.9. Граждански и професионални сдружения и инициативни комитети.

3. В срок до 31 януари ПК "Просвета, образование и наука" съставя предложение за Експертна комисия, която прави селекция на номинациите.

4. Експертната комисия се състои от седем членове, предложени от:

4.1. ПК "Просвета, образование и наука" – двама.

4.2. Дирекция “Просвета, култура и младежки дейности” – двама.

4.3. РИО на МОН - един.

4.4. Представител на ВУЗ и научна организация – по един.

Председателят на ПК "Просвета, образование и наука" е Председател на Експертната комисия.

5. Председателят на ПК"Просвета образование и наука"предлага на ПК съставът на Експертната комисия която го утвърждава в срок до 11 февруари.

6. В срок до 11 април Експертната комисия изготвя своето предложение до ПК "Просвета, образование и наука", което включва до три номинации във всяко направление, подредени от първо до трето място. Изборът е с явно гласуване и обикновено мнозинство.

7. Експертната комисия обявява своите номинации в медиите.

8. ПК "Просвета, образование и наука" на свое заседание излъчва по едно предложение във всяко направление. Изборът е с тайно гласуване и с обикновено мнозинство.

9. Решенията на ПК "Просвета, образование и наука" се утвърждават от Общинския съвет по предложение на ПК с явно гласуване.

**ІV. Преходни разпоредби:**

1.Настоящият статут отменя:

* Статут за присъждане на „Наградата на Шумен” в системата на народната просвета.
* Статут за присъждане на „Наградата на Шумен” за принос във висшето образование и науката.

2.Статутът за присъждане на "Наградата на Шумен" в системата на образованието и науката е приет от Общински съвет с Решение № 77 от 4.04.2008 г.